ब्लैक विडो (फ़िल्म)

**ब्लैक विडो** एक अमेरिकी सुपरहीरो फ़िल्म है, जो मार्वल कॉमिक्स की इसी नाम की चरित्र पर आधारित है। मार्वल स्टूडियोज द्वारा निर्मित और वॉल्ट डिज़्नी स्टूडियोज़ मोशन पिक्चर्स द्वारा वितरित, यह मार्वल सिनेमैटिक यूनिवर्स (एमसीयू) में चौबीसवीं फिल्म है। फिल्म का निर्देशन केट शॉर्टलैंड द्वारा किया गया है, और इसे जैक शेफ़र और नेड बेन्सन द्वारा लिखा गया है। स्कारलेट जोहानसन ने फिल्म में शीर्षक चरित्र नताशा रोमनॉफ़ / ब्लैक विडो के रूप में अभिनय किया, और डेविड हार्बर, फ्लोरेंस प्यू, ओ-टी फैग्बेन्ले और रेचल वाइज़ ने अन्य सहायक भूमिकाएं निभाई हैं।

ब्लैक विडो पर आधारित एक फिल्म का विकास अप्रैल २००४ में लायंसगेट द्वारा शुरू किया गया, जिसमें डेविड हैटर लेखन और निर्देशन से जुड़े थे। यह परियोजना आगे नहीं बढ़ी, और जून २००६ तक मार्वल स्टूडियोज को फिल्म के अधिकार वापस मिल गए। जोहानसन को एमसीयू में कई फिल्मों के लिए भूमिका दी गई, जिनकी शुरुआत आयरन मैन २ (२०१०) से हुई थी। मार्वल और जोहानसन ने अगले वर्षों में कई बार संभावित एकल फिल्म में रुचि व्यक्त की, और अंततः २०१८ में शेफ़र और शॉर्टलैंड के साथ फिल्म का विकास शुरू हुआ। २०१९ की शुरुआत में बेन्सन फिल्म से जुड़े और आगे की कास्टिंग हुई। फिल्मांकन मई में नॉर्वे और इंग्लैंड में पाइनवुड स्टूडियो में शुरू हुआ। उत्पादन सितंबर तक चलने की उम्मीद है।

ब्लैक विडो को संयुक्त राज्य अमेरिका में ६ नवंबर २०२० को 9 जुलाई 2021.

## संक्षेप
कैप्टन अमेरिका: सिविल वॉर (२०१६) की घटनाओं के बाद, नताशा रोमनॉफ खुद को अकेला पाती है, और अपने अतीत का सामना करने के लिए मजबूर हो जाती है।

## पात्र

* स्कारलेट जोहानसन - नताशा रोमनॉफ़ / ब्लैक विडो: एक उच्च प्रशिक्षित पूर्व केजीबी हत्यारिन, शील्ड की एजेंट और अवेंजर्स की सदस्य। जोहानसन ने फिल्म को "विडो को एक ऐसी महिला के रूप में तलाशने का अवसर बताया, जो खुद अपने पैरों पर खड़ी हुई है और शायद उसके जीवन में एक बार अपने लिए स्वतंत्र और सक्रिय विकल्प चुन रही है।"
* डेविड हार्बर - एलेक्स शोष्टाकोव / रेड गार्डियन: कैप्टन अमेरिका का समकक्ष एक रूसी सुपर-सिपाही, जिसका रोमनॉफ़ के साथ एक इतिहास है।
* फ्लोरेंस प्यू - येलेना बेलोवा / ब्लैक विडो: रोमनॉफ़ की बहन जैसी।
* ओ-टी फैग्बेन्ले - मेसन: रोमनॉफ़ का शील्ड के दिनों का एक सहयोगी, जो उससे प्रेम करता है।
* रेचल वाइज़ - मेलिना / ब्लैक विडो: रेड रूम में प्रशिक्षित एक अनुभवी जासूस जो एक वैज्ञानिक प्रयोग में शामिल है।

इसके अतिरिक्त, रे विंस्टन और ओलिवियर रिक्टर्स को अघोषित भूमिकाओं में रखा गया है। फिल्म में चरित्र टास्कमास्टर को दिखाया जाएगा। रॉबर्ट डाउनी जूनियर भी टोनी स्टार्क / आयरन मैन के रूप में अपनी एमसीयू भूमिका में दिखाई देते हैं।.

## निर्माण
### विकास

फरवरी २००४ में, लायंसगेट ने ब्लैक विडो के लिए फिल्म के अधिकार हासिल कर लिए, और अप्रैल में डेविड हेटर को फिल्म के लेखक और निर्देशक के रूप में घोषित किया, आवी आराड द्वारा इसका निर्माण किया जाना था। जून २००६ तक, लायंसगेट ने परियोजना को छोड़ दिया था और अधिकार मार्वल स्टूडियो को वापस मिल गए थे। हेटर और मार्वल ने परियोजना को विकसित करने के लिए एक और फाइनेंसर प्राप्त करने की कोशिश की, लेकिन हेटर ने "कभी भी सहज महसूस नहीं किया कि हमें ऐसी जगह मिली जो फिल्म और चरित्र को गंभीरता से लेने के लिए तैयार थी।" इसने हेटर का "दिल तोड़ दिया", लेकिन उन्हें अब भी उम्मीद थी कि फिल्म "किसी न किसी दिन" अवश्य बनेगी।

जनवरी २००९ में, मार्वल ने आयरन मैन २ में ब्लैक विडो की भूमिका निभाने के लिए एमिली ब्लंट के साथ प्रारंभिक वार्ता में प्रवेश किया, हालांकि वह गुलिवर्स ट्रेवल्स में अभिनय करने की पिछली प्रतिबद्धता के कारण भूमिका अपनाने में असमर्थ थी। मार्च २००९ में, स्कारलेट जोहानसन ने नताशा रोमनॉफ / ब्लैक विडो की भूमिका निभाने के लिए साइन किया, जिसमें कई फिल्मों के लिए उनका सौदा भी शामिल था। सितंबर २०१० में, आयरन मैन २ की होम मीडिया रिलीज़ का प्रचार करते हुए, मार्वल स्टूडियोज़ के अध्यक्ष केविन फाइगी ने कहा कि जोहानसन के साथ पहले ही ब्लैक विडो पर आधारित स्टैंडअलोन फिल्म के बारे में चर्चा हो चुकी थी, लेकिन मार्वल का ध्यान तब २०१२ की द अवेंजर्स पर था। जोहानसन उस फिल्म में विडो के रूप में दिखाई दी, और फिर उन्होंने २०१४ की कैप्टन अमेरिका: द विंटर सोल्जर, २०१५ की अवेंजर्स: एज ऑफ़ अल्ट्रॉन, २०१६ की कैप्टन अमेरिका: सिविल वॉर, २०१८ की अवेंजर्स: इन्फिनिटी वॉर, और २०१९ की अवेंजर्स: एंडगेम में भी अपनी भूमिका को दोहराया। एज ऑफ़ अल्ट्रॉन की रिलीज़ के बाद, जोहानसन ने खुलासा किया कि उनके अनुबंध पर फिल्मों की संख्या समायोजित की गई थी, क्योंकि उन्होंने पहली बार "चरित्र की मांग" के आधार पर हस्ताक्षर किए थे, और मार्वल ने चरित्र के लिए दर्शकों की इतनी तीव्र प्रतिक्रिया और उनके प्रदर्शन का अनुमान नहीं लगाया था।

फरवरी २०१४ में, फाइगी ने कहा कि, एज ऑफ़ अल्ट्रॉन में ब्लैक विडो के अतीत की खोज के बाद, वह इसे एक एकल फिल्म में आगे देखना चाहेंगे, और पहले से ही इसके लिए विकास कार्य किया जा रहा था, जिसमें गार्जियंस ऑफ़ द गैलेक्सी (२०१४) की सह-लिखिका निकोल पर्लमैन द्वारा रचित "बहुत गहन" हिस्से भी शामिल है। इसके दो महीने बाद अप्रैल में, जोहानसन ने एक ब्लैक विडो फिल्म में अभिनय करने में रुचि व्यक्त की, और कहा कि यह दर्शकों से प्रेरित होगी। उसी वर्ष जुलाई में, हेटर ने मार्वल के लिए परियोजना को पुनर्जीवित करने में रुचि व्यक्त की, और अगले महीने, निर्देशक नील मार्शल ने कहा कि वह "एक ब्लैक विडो फिल्म करना पसंद करेंगे," यह कहते हुए कि चरित्र "वास्तव में दिलचस्प है। उसके पास कोई सुपरपावर नहीं है, उसके पास सिर्फ असाधारण कौशल है, और वह जिस दुनिया से आती है, एक पूर्व-केजीबी हत्यारिन होने के नाते, मुझे लगता है कि यह वास्तव में आकर्षक है।" अप्रैल २०१५ में, जोहानसन ने एक एकल ब्लैक विडो फिल्म की संभावना पर अधिक बात की, जिसमें अब तक विभिन्न फिल्मों में चित्रित चरित्र की विभिन्न "परतों" का पता लगाया जा सकता था, लेकिन साथ ही यह भी कहा कि "अभी मुझे लगता है कि यह चरित्र यूनिवर्स के इस हिस्से में अच्छी तरह से उपयोग किया जा रही है"। अगले साल अप्रैल में कैप्टन अमेरिका: सिविल वॉर का प्रचार करते हुए फाइगी ने कहा कि फिल्मों की घोषित अनुसूची के कारण, कोई भी संभावित ब्लैक विडो फिल्म चार या पांच साल बाद ही आ पायेगी। हालाँकि उन्होंने यह भी कहा कि मार्वल "रचनात्मक और भावनात्मक रूप से" ब्लैक विडो फिल्म बनाने के लिए प्रतिबद्ध है।

जुलाई २०१६ में, द अवेंजर्स तथा अवेंजर्स: एज ऑफ़ अल्ट्रॉन के निर्देशक, जोस व्हीडन ने कहा कि वह एक ब्लैक विडो फिल्म का निर्देशन करने के लिए तैयार हैं, यह महसूस करते हुए कि वह "एक जासूसी थ्रिलर बना सकते हैं। वास्तव में एक अच्छी, 'जॉन ले कैर्रे क्रैक' की तरह की।" अक्टूबर में, जोहानसन ने संभावित फिल्म के प्रीक्वल होने की चर्चा करते हुए कहा,"आप इसे रूस में वापस ला सकते हैं। आप विडो कार्यक्रम का पता लगा सकते हैं। ऐसी कई प्रकार की चीज़ें हैं जो आप इसके साथ कर सकते हैं।" हालाँकि उन्होंने कहा कि वह अधिक समय तक "त्वचा से चिपका कैट-सूट पहनना" नहीं चाहेंगी। अगले फरवरी में, जोहानसन ने कहा कि वह किसी भी संभावित ब्लैक विडो फिल्म को "अद्भुत" बनाने के लिए खुद को समर्पित करेंगी। "यह संभवतः फिल्म का सबसे अच्छा संस्करण होगा, अन्यथा मैं इसे कभी करूंगी ही नहीं ... [यह] अपने आप में एक स्टैंडअलोन होगी और इसकी अपनी शैली और अपनी कहानी होगी।" एक ब्लैक विडो फिल्म के लिए विकास कार्य और जनता के समर्थन के पूरा होने के बाद, मार्वल ने अंततः फैसला किया कि परियोजना के आगे बढ़ने के लिए सबसे अच्छा समय "२०२० में एमसीयू के नवीनतम चरण "की शुरुआत में होगा।

अक्टूबर २०१७ में, फाइगी जोहानसन के साथ एक संभावित एकल फिल्म के निर्देशन पर चर्चा करने के लिए मिले, इससे पहले कि मार्वल ने प्रोजेक्ट के लिए लेखकों से मिलना शुरू किया, जिसमें जैक शेफ़र भी शामिल थे। दिसंबर में फाइगी के साथ शेफ़र फिर से मिले, और २०१७ के अंत से पहले उन्हें फिल्म की पटकथा लिखने के लिए काम पर रखा गया। फरवरी २०१८ की शुरुआत में फिल्म के निर्देशन पर चर्चा करने के लिए शेफ़र और जोहानसन को सेट किया गया था। मार्वल ने महिला निर्देशकों के साथ संभावित रूप से इस परियोजना को शुरू करने के लिए बैठक शुरू की, प्रमुख फिल्म स्टूडियो द्वारा फ्रेंचाइजी के लिए महिला निर्देशकों को नियुक्त करने के लिए भी ज़ोर दिया गया। अप्रैल के अंत तक, स्टूडियो ने "बेहद गहन" खोज में इस परियोजना के लिए ६५ से अधिक निर्देशकों के साथ मुलाकात की थी, जिसमें डेनिज़ गामज़े एर्गुवन, क्लोई झाओ - जिन्हें अंततः मार्वल की द ईटर्नल्स को निर्देशित करने के लिए चुना गया - एमा असांटी, और लिन शेल्टन शामिल थे। बाद के महीनों में, इस सूची में घटकर सिर्फ ४९ निर्देशकों का नाम रह गया था, और इसके शीर्ष विकल्पों में केट शॉर्टलैंड, असांटी और मैगी बेट्स थे, जो जून में फाइगी और जोहानसन से मिले। मेलानी लॉरेंट और किम्बर्ली पीयरस भी "शीर्ष-से-अगले विकल्पों" में थे। शॉर्टलैंड को उनकी पिछली महिला अभिनीत फिल्म लोर (२०१२) की प्रशंसक जोहानसन का समर्थन था, और इस कारण उन्हें अगले महीने चुन लिया गया।

द हॉलीवुड रिपोर्टर ने अक्टूबर २०१८ में बताया कि जोहानसन को फिल्म के लिए $१५ मिलियन मिलेंगे, जो द अवेंजर्स में अभिनय करने के लिए उन्हें मिली "लो-सेवन फिगर सैलरी" से अधिक होंगे। $१५  मिलियन क्रिस इवांस और क्रिस हेम्सवर्थ को कैप्टन अमेरिका: सिविल वॉर, थॉर: रैग्नारॉक, अवेंजर्स: इन्फिनिटी वॉर, और अवेंजर्स: एंडगेम, प्रत्येक में मिली कमाई के बराबर थे। द हॉलीवुड रिपोर्टर द्वारा "कई जानकार स्रोतों" से राशि की पुष्टि करने के बावजूद, मार्वल स्टूडियोज ने संख्याओं की सटीकता को विवादित बताते हुए कहा कि वे कभी भी "सार्वजनिक रूप से वेतन या शर्तों का खुलासा नहीं करते हैं।"

### प्री-प्रोडक्शन
फरवरी २०१९ में नेड बेन्सन को पटकथा को फिर से लिखने का काम सौंपा गया था, और फाइगी ने पहले उठी अफवाहों को नकारते हुए पुष्टि की कि स्टूडियो फिल्म के लिए मोशन पिक्चर एसोसिएशन ऑफ़ अमेरिका से आर रेटिंग प्राप्त नहीं करने वाला था। अगले महीने, फ्लोरेंस प्यू के साथ रोमनऑफ से "नैतिक रूप से विपरीत" एक जासूस की भूमिका के लिए कलाकारों के दल में जुड़ने के लिए बातचीत शुरू हुई। मार्वल २०१८ के अंत से प्यू को ही भूमिका में लेना चाह रहा था, लेकिन २०१९ की शुरुआत में सरशा रोनन सहित अन्य अभिनेत्रियों के नाम पर भी विचार किया जाने लगा। फिल्म फाइटिंग फॉर माई फैमिली (२०१९) में उनके प्रदर्शन के लिए जब प्यू को काफी सकारात्मक समीक्षाऐं प्राप्त की, तो स्टूडियो ने एक बार फिर इस भूमिका के लिए उनसे सम्पर्क किया। अप्रैल २०१९ में प्यू को डेविड हार्बर, रेचल वाइज़, और ओ-टी फैग्बेन्ले के साथ कास्ट करने की पुष्टि की गई थी।

### फिल्मांकन
फ़िल्म की प्रधान फोटोग्राफी की शुरुआत २८ मई २०१९ को नॉर्वे में हुई। जून की शुरुआत में, प्रोडक्शन पाइनवुड स्टूडियो में चला गया, जबकि रे विंस्टन उस महीने के अंत में फिल्म में शामिल हुए। फिल्म को आधिकारिक तौर पर जुलाई २०१९ में सैन डिएगो कॉमिक-कॉन में घोषित किया गया था, जिसमें १ मई २०२० की रिलीज की तारीख के साथ, नए कलाकारों के लिए भूमिकाओं का पता चला: हार्बर ने अलेक्सई शोस्ताकोव / रेड गार्जियन, प्यू ने येलेना बेलोवा, फैग्बेन्ले ने मेसन, और वाइज़ ने फ़िल्म में मेलिना को चित्रित करना था। अगस्त में, बॉडी बिल्डर ओलिवियर रिचर्स ने घोषणा की कि उन्हें भी फिल्म में लिया गया है। अगले महीने, रॉबर्ट डॉनी जूनियर द्वारा टोनी स्टार्क / आयरन मैन के रूप में उनकी एमसीयू भूमिका में फिल्म में प्रदर्शित होने की उम्मीद जताई गयी थी, बावजूद इसके कि एंडगेम में उनकी उपस्थिति को उनका "अंतिम प्रदर्शन" माना जा रहा था। उत्पादन सितंबर तक चलने की उम्मीद है।

## विपणन
२०१९ सैन डिएगो कॉमिक-कॉन में फिल्म की आधिकारिक घोषणा के साथ ही, फाइगी, शॉर्टलैंड और फ़िल्म के कलाकारों द्वारा इसका प्रचार शुरू किया गया, जिन्होंने निर्माण के पहले ३० दिनों के फुटेज जारी किए।

## रिलीज़
ब्लैक विडो को 9 जुलाई 2021 को संयुक्त राज्य में रिलीज किया जाना निर्धारित है।

## सन्दर्भ

## बाहरी कड़ियाँ
*